เฟด อัดฉีด 3 แสนล้านเหรียญสหรัฐภายใน 1 สัปดาห์ อุ้มแบงก์ล้มเป็นลูกโซ่
"กอบศักดิ์" เผย ธนาคารกลางสหรัฐ อัดฉีดเงิน 3 แสนล้านเหรียญสหรัฐ ใน 1 สัปดาห์ เพื่อหยุดโดมิโนแบงก์ พบ มียอดสินเชื่อเพิ่มขึ้น 297,381 ล้านเหรียญ เป็นหมวดสินเชื่อสำหรับแบงก์ที่มีปัญหา 142,800 ล้านเหรียญ  ลุ้นเฟดจะขยาย Bank Term Funding เพิ่มอีกหรือไม่ เมื่อใช้วงเงินครบแล้ว
18 มี.ค. 2566

ดร.กอบศักดิ์ ภูตระกูล ประธานกรรมการสภาธุรกิจตลาดทุนไทยและกรรมการรองผู้จัดการใหญ่ ธนาคารกรุงเทพ โพสต์ข้อความผ่านเฟซบุ๊กส่วนตัว ว่า 3 แสนล้านดอลลาร์ใน 1 สัปดาห์ !!! คือ จำนวนเงินที่เฟดต้องอัดฉีดออกไป เพื่อช่วยกอบกู้แบงค์ ไม่ให้ล้มเป็นลูกโซ่ สำหรับหลายคนที่อยากรู้ว่า หลังจากผ่านไป  1 สัปดาห์แบงค์ในสหรัฐเป็นอย่างไร สถานการณ์ปัจจุบันแย่แค่ไหน ดีขึ้นบ้างหรือไม่
 
จากข้อมูล Balance Sheet ของธนาคารสหรัฐ(เฟด) ล่าสุด พบว่า เมื่อเทียบระหว่างวันที่ 8 มีนาคม ก่อนเกิดปัญหา SVB และ 15 มีนาคม เฟดมียอดสินเชื่อเพิ่ม 297,381 ล้านดอลลาร์ จากตารางประกอบด้านล่าง จะเห็นได้ว่า ส่วนมากที่เพิ่มมาจาก 
 



 
1. สินเชื่อหมวด Primary Credit ที่เป็นหน้าต่างที่เฟดให้กู้ยืมกับสถาบันการเงินที่มีฐานะไปได้ (generally sound financial condition) ซึ่งก็คือ แบงค์ทั่วๆ ไปที่ยังไม่ปิด หมวดนี้ เพิ่มขึ้นจาก 4,581 ล้านดอลลาร์ เป็น 152,853 ล้านดอลลาร์
 
2. สินเชื่อหมวด Other Credit Extension เป็นหน้าต่างที่เฟดให้กู้กับแบงค์ที่ FDIC ดูแล พูดง่ายๆ แบงค์ที่มีปัญหาเช่น Silicon Valley Bank และ Signature Bank เป็นต้น หมวดนี้ เพิ่มขึ้นจาก 0 ดอลลาร์ เป็น 142,800 ล้านดอลลาร์
 
3.สินเชื่อหมวด Bank Term Funding ที่ตั้งขึ้นมาใหม่ เพื่อให้สถาบันการเงินเอาพันธบัตรมาแลกเป็นสภาพคล่อง
 
หมวดนี้ ใช้ไปแล้ว 11,943 ล้านดอลลาร์ จากที่ตั้งไว้ 25,000 ล้านดอลลาร์  หรือใช้ไปแล้วประมาณ 50% ของเงินที่ตั้งเอาไว้
 
ตัวเลขเหล่านี้ เป็นดัชนีที่สามารถใช้ติดตามสถานการณ์แบงค์ในสหรัฐได้ 
ทั้งนี้ เงินที่แบงค์ที่ยังปกติอยู่ กู้ยืมจากเฟดในหมวดแรก คิดเป็นประมาณ 1% ของสินทรัพย์ทั้งหมดของแบงค์ในสหรัฐอยู่ที่ 22 ล้านล้านดอลลาร์ ในจำนวนนี้ เป็นของแบงค์ใหญ่ๆ ในสหรัฐ 15 แห่งประมาณ 13.4 ล้านล้านดอลลาร์ และสำหรับในกลุ่มแบงค์ที่มีปัญหาที่เราได้ยินชื่อกัน 
 
Silicon Valley Bank ใหญ่เป็นอันดับที่ 16 ของสหรัฐ
 
Signature Bank ใหญ่เป็นอันดับที่ 29
 
First Republic Bank ใหญ่เป็นอันดับที่ 14
 
คงต้องมาดูว่าต่อไป จะมีใครอีกที่มีปัญหา จะมีแบงค์ใหญ่กว่านี้อีกหรือไม่ เฟดจะขยาย Bank Term Funding เพิ่มอีกไหม เมื่อใช้ครบที่ตั้งไว้แล้ว
 
สุดท้าย ทั้งหมดจะมีนัยยะกับการประชุมเฟดและสัญญาณต่างๆ ที่จะถูกสื่อออกมา ในวันที่ 22 มีนาคมอย่างไร โดยกรรมการเฟดจะได้เห็นข้อมูลเพิ่มในอีก 4-5 วันที่เหลือว่า สถานการณ์แบงค์ทั้งหมดเป็นอย่างไร และคงนำมาประกอบการพิจารณา
มาลุ้นกันครับ
รายละเอียดคลิกที่นี่